b'\n_START_ARTICLE_\nPaul Fleck\n_START_SECTION_\nVojna karijera\n_START_PARAGRAPH_\nPaul Fleck ro\xc4\x91en je 26. lipnja 1859. u Gross-Glogau. U prusku vojsku stupio je slu\xc5\xbee\xc4\x87i u Kadetskom korpusu. Od travnja 1876. slu\xc5\xbei u 18. pje\xc5\xa1a\xc4\x8dkoj pukovniji u kojoj u lipnju 1879. postaje pobo\xc4\x8dnikom. Prusku vojnu akademiju poha\xc4\x91a od rujna 1884., te se po zavr\xc5\xa1etku iste, sa \xc4\x8dinom poru\xc4\x8dnika, u koji je unaprije\xc4\x91en u travnju 1886., vra\xc4\x87a na slu\xc5\xbebu u 18. pje\xc5\xa1a\xc4\x8dku pukovniju. U travnju 1888. postaje vojnim instruktorom u Pruskom nadzorni\xc5\xa1tvu za kadete koju du\xc5\xbenost obna\xc5\xa1a do srpnja 1889. kada je premje\xc5\xa1ten na slu\xc5\xbebu u 12. grenadirsku pukovniju smje\xc5\xa1tenu u Frankfurtu na Odri. U travnju 1891. promaknut je u satnika, te je sa tim \xc4\x8dinom ponovno premje\xc5\xa1ten na slu\xc5\xbebu u Prusku nadzorni\xc5\xa1tvo za kadete kao vojni predava\xc4\x8d. Navedenu du\xc5\xbenost obna\xc5\xa1a idu\xc4\x87ih pet godina, do o\xc5\xbeujka 1896., kada postaje zapovjednikom satnije u 12. grenadirskoj pukovniji u kojoj je ranije ve\xc4\x87 slu\xc5\xbeio. Tijekom slu\xc5\xbebe u navedenoj pukovniji u prosincu 1898. unaprije\xc4\x91en je u bojnika, te u svibnju 1900. postaje i zapovjednikom bojne._NEWLINE_U travnju 1904. Fleck postaje ravnateljem Pruske vojne \xc5\xa1kole, da bi u travnju idu\xc4\x87e 1905. godine bio promaknut u potpukovnika. U velja\xc4\x8di 1908. imenovan je najprije privremenim, a mjesec dana poslije, i trajnim zapovjednikom 42. pje\xc5\xa1a\xc4\x8dke pukovnije. Istodobno sa tim imenovanjem unaprije\xc4\x91en je u \xc4\x8din pukovnika. U o\xc5\xbeujku 1912. promaknut je u \xc4\x8din general bojnika, te postaje zapovjednikom 27. pje\xc5\xa1a\xc4\x8dke brigade smje\xc5\xa1tene u K\xc3\xb6lnu.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Fleck je imenovan zapovjednikom 14. pje\xc5\xa1a\xc4\x8dke divizije. Zapovijedaju\xc4\x87i navedenom divizijom koja se nalazila u sastavu 2. armije Fleck sudjeluje u opsadi Liegea, te Prvoj bitci na Marni. U kolovozu 1914. Fleck je promaknut u \xc4\x8din general poru\xc4\x8dnika, dok je u sije\xc4\x8dnju 1915. imenovan zapovjednikom VIII. pri\xc4\x8duvnog korpusa zamijeniv\xc5\xa1i na tom mjestu Wilhelma von Egloffsteina. Zapovijedaju\xc4\x87i navedenim korpusom sudjeluje u Prvoj bitci u Champagni. Nakon zavr\xc5\xa1etka navedene bitke 16. o\xc5\xbeujka 1915. godine odlikovan je ordenom Pour le M\xc3\xa9rite._NEWLINE_U rujnu 1916. Fleck je zamijenio G\xc3\xbcnthera von Pannewitza na mjestu zapovjednika XVII. korpusa tijekom Bitke na Sommi. Navedenim korpusom zapovijeda do velja\xc4\x8de 1918. kada je premje\xc5\xa1ten na Solunsko boji\xc5\xa1te gdje od Richarda von Weberna preuzima zapovjedni\xc5\xa1tvo nad LXII. korpusom. Navedenim korpusom zapovijeda sve do kraja rata.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Fleck se umirovio. U listopadu 1919. dobiva po\xc4\x8dasni \xc4\x8din generala pje\xc5\xa1a\xc5\xa1tva. Preminuo je 16. velja\xc4\x8de 1921. godine u 62. godini \xc5\xbeivota u Klein-Menowu.'